Der er for meget fokus på juridiske detaljer og for lidt fokus på de mindreårige piger i sagen om udlændingeminister Inger Støjbergs (V) instruks. Det mener kvinden bag siden 'Støt Inger Støjberg', der på fem dage fik 18.000 likes.

»Jeg oprettede gruppen, fordi der var kommet et uhensigtsmæssigt fokus i sagen, som i stedet for at beskytte børn under 18 nu handler om, at andre politikere kan promovere sig ved at hetze mod en minister. Det kan man jo se i almindeligt tv,« siger hun til Information.

Hun er enlig mor bosiddende i Jylland, og vil kun udtale sig anonymt på grund af sin arbejdsplads.

Hun oprettede ’Støt Inger Støjberg’ 3. juni, to dage efter det meget omtalte samråd i Folketinget om udlændinge- og integrationsminister Inger Støjbergs ulovlige instruks om adskillelse af mindreårige asylansøgere fra deres ægtefæller eller samlevere.

På siden har hendes opslag »Enten støtter man voksne mænds ægteskaber med børn, eller også støtter man Inger Støjberg i denne sag« fået tusind kommentarer med enten opbakning til Inger Støjberg eller kritik af ministerens skiftende forklaringer i sagen om adskillelse af mindreårige asylansøgere.

»Jeg er selv mor. Og sagens kerne er for mig at beskytte mindreårige,« siger hun til Information, der er bekendt med hendes identitet.

Hun siger selv, at hun altid har »stemt rødt« og ikke er medlem af noget parti. Hun håbede, at gruppen kunne vise, at rigtig mange mennesker støtter ministeren på tværs af politiske skel.

»Og fordi jeg føler, det er blevet en farce, at det ikke længere handler om børnenes tarv.«

Screenshot fra Facebook-siden ’Støt Inger Støjberg’

Billede fra Afghanistan

Kvinden oprettede siden med et coverbillede af en lille pige, der kigger mistroisk på en meget ældre mand med langt skæg. Billedet har fået mange kommentarer:

»Hvor er det dog et ulækkert billede … se forskellen på deres øjne/blik. Der er kun Inger der kan få de små piger ud af de gamle grises seng ... det er til at brække sig over.«

»Man får helt åndenød, af hysteri over det hæslige billede, sådan et gammelt svin, stakkels pige, hendes liv er totalt ødelagt, med billigelse fra danske partiers lige så perverterede accept, slige partier skulle smides ud af regeringen, da de intet dansk har i sig.«

Billedet er dog ikke taget på et dansk asylcenter. Det er derimod UNICEF’s vinder af ’Årets foto’ fra 2007. Det forestiller en pige på 11 år og en mand på over 40 år i Afghanistan, og har ikke særlig meget at gøre med de 34 par, der er blevet genstand for debat efter integrationsminister Inger Støjbergs instruks om at adskille de mindreårige.

I Danmark blev unge under 15 år adskilt fra deres ægtefæller allerede før ministerens instruks, og 16- og 17-årige blev individuelt vurderet med henblik på, om de skulle adskilles eller blive sammen. Aldersforskellen hos de 34 par i den redegørelse fra Ombudsmanden, der kritiserede instruksen for at være i strid med loven, var i gennemsnit 6,9 år. I fem tilfælde var aldersforskellen mere end 10 år, og i ét tilfælde var kvinden 17 år og manden 30 år.

Som Information før har afdækket, har særligt Venstre brugt ordet ’barnebrude’ aktivt i debatten, hvilket ifølge retorikprofessor Christian Kock har været med til at skabe et forvredet billede af de par, det hele handler om.

Information har spurgt gruppens ejer, hvorfor hun valgte at bruge UNICEF's billede, når det ikke repræsenterer den faktiske virkelighed. Hun vidste ikke, at billedet er fra 2007 i Afghanistan.

»Jeg tænkte, at det illustrerede forholdet mellem barn og voksen. Jeg googlede barnebrude, og så kom det der billede.«

I kommentarsporet tror mange brugere, at billedet er fra et dansk asylcenter.

– Er der ikke en risiko for at skævvride debatten ved at tage et billede som det, som slet ikke afspejler aldersforskellen blandt samlevende i Danmark?

»For mig er det bare mere principielt. Det tjener til illustration af et forhold mellem barn og voksen, og det er bare det, jeg gerne vil have fokus på. Jeg synes ikke, et coverbillede er afgørende. Det afgørende er sagen, ikke alt det andet.«

– Vidste du, at man allerede blev adskilt i Danmark under 15 år før Inger Støjbergs instruks?

»Det kan jeg ikke huske. Det ved jeg ikke lige.«

Man kan let få det indtryk i debatten og ud fra facebooksiden, at der er tale om meget små piger og meget gamle mænd. Men det er ikke tilfældet i Danmark, hvor det er unge mellem 15 og 17 og hvor det ’værste’ tilfælde var en 17-årig pige og en 30-årig mand. Til det siger ejeren af siden:

»Det er lige meget. For når det er børn og unge under 18 og mænd over 18, er det det principielle i, at man hetzer en minister så meget for at prøve at tage sig af dem. Så er aldersforskellen ikke væsentlig, og billedet er bare en illustration. Jeg har ikke forstand på det tekniske og juridiske, alle detaljerne. Jeg er ikke politiker.«

Håber Inger Støjberg ser det

Selvom hun ikke selv blander sig i den heftige diskussion på siden, har skaberen fulgt en del af debatten. Hun synes, det er dejligt, at »helt almindelige mennesker debatterer,« så det ikke kun er politikerne.

På siden har mange fokus på, at Inger Støjberg har givet skiftende forklaringer til Folketinget, hvor hun bliver kritiseret for at vildlede de folketingspolitikere, der skal tage stilling til det. Men kvinden bag siden mener ikke, det er vigtigt.

»Jamen det er lige præcis det, sagen ikke handler om for mig. Det handler om, at man skal koncentrere sig om sagens kerne. Det andet må du tale med nogle jurister eller politikere om. Eller Inger Støjberg. For mig handler det om at beskytte børn og unge. Og at hetze Inger Støjberg fjerner bare fokus.«

– Tror du, at de, der går op i at få afklaret, hvorvidt hun har brudt loven i sagen, går ind for det, du kalder barnebrude?

»Det må du spørge dem om.«

– Kan man ikke gå op i, at loven bliver overholdt og samtidig gå op i unge asylansøgeres tarv?

»Man kan altid tale om intentioner, men man må også kigge på konsekvenser. Konsekvensen bliver, at man støtter barnebrude, hvis man ikke støtter Inger Støjberg. Så kan det godt være, man har en anden intention. Det er ikke væsentligt, hvad man går op i. Bare ét barn i én uge skal sove i en voksens seng … Som jeg sagde, er jeg selv mor og bare tanken …«

– Inger Støjberg har været ude og sige, at det ikke var den oprindelige intention med instruksen, at alle skulle adskilles uden en undtagelse. Hvad mener du om det?

»Jeg synes stadig, medierne hetzer hende helt urimeligt og bare bliver ved. Det ødelægger debatten, og de virker nærmest ustoppelige.«

– Så det er ikke så relevant for dig, om hun ville adskille alle parrene eller ej?

»Det er bare vigtigt at blive ved at snakke om forholdet mellem den voksne og mindreårige i de sager. I stedet for hele tiden at få det til at handle om juridiske teknikaliteter.«

I den periode hvor nogle af parrene blev adskilt, var flere af de unge urolige og deprimerede, fordi de blev adskilt fra den eneste person, de flygtede hertil med og kendte. Nogle af dem, der stod for asylcentrene advarede om, at det ikke var i overensstemmelse med de mindreårige asylansøgeres tarv at tvinge dem fra hinanden uden at se på hver sag for sig.

– Er det ikke fint at se på de individuelle par i stedet for af princip at tvangsadskille alle par?

»Det må du spørge nogle psykologer om. Eller politikere og jurister.«

– Håber du, at Inger Støjberg har set din side?

»Jeg håber, Inger Støjberg ved, at der er masser af danskere, der støtter hende. Det handler om at sende et signal som befolkning om, at det vil vi ikke have, og vi støtter Inger Støjberg i, at hun har forsøgt. Jeg vil gerne vise, at mediehetzen ikke svarer til befolkningens holdning.«

Information har bedt integrations- og udlændingeminister Inger Støjberg forholde sig til den debat, der foregår i ’Støt Inger Støjberg’, men hun har afvist at kommentere.